32006R0018
L 004/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 18/2006 НА КОМИСИЯТА
от 6 януари 2006 година
за изменение на приложение II към Регламент (ЕО) № 998/2003 на Европейския парламент и на Съвета по отношение на списъка със страни и територии
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 998/2003 на Европейския парламент и на Съвета от 26 май 2003 г. относно ветеринарно-санитарните изисквания, които са приложими при движение с нетърговска цел на домашни любимци, и за изменение на Директива 92/65/ЕИО на Съвета (1), и по-специално членове 10 и 21 от него,
като има предвид, че:
(1)
Регламент (ЕО) № 998/2003 установява списък с третите страни и територии, от които движението на домашни любимци към Общността може да бъде разрешено, при условие че са спазени определени изисквания.
(2)
Временен списък с трети страни е установен в Регламент (ЕО) № 998/2003, последно изменен с Регламент (ЕО) № 1193/2003. Този списък включва страни и територии, които са свободни от бяс, и страни, по отношение на които рискът от пренасяне на бяс при влизане на животните на територията на Общността е окачествен като не по-голям, отколкото риска при движението на домашни любимци между държавите-членки.
(3)
От информацията, предоставена от Беларус, Мексико, Румъния и Тринидад и Тобаго, става ясно, че рискът от пренасяне на бяс при влизане в Общността в резултат от движението на домашни любимци, не е по-голям, от риска, свързан с движението между държавите-членки или от трети страни, изброени вече в Регламент (ЕО) № 998/2003. Следователно въпросните трети страни могат да бъдат включени в списъка на страните и териториите, установен в Регламент (ЕО) № 998/2003.
(4)
Тъй като Гуам е територия на Съединените американски щати, е препоръчително да бъде изрично упоменат като част от Съединените американски щати, за да се избегне възможно объркване.
(5)
В интерес на яснотата списъкът със страните и териториите, установен в Регламент (ЕО) № 998/2003, трябва да бъде съответно изменен.
(6)
Регламент (ЕО) № 998/2003 следва да бъде съответно изменен.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 998/2003 се заменя с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 януари 2006 година.